open-index/open-wikipedia-markdown huggingface dataset:
Kazokiškių sąvartynas

**Kazokiškių sąvartynas** – Vilniaus apskrities (naudojasi 8 regiono savivaldybės) komunalinių atliekų sąvartynas.

Yra 2 km į pietus nuo Kazokiškių, Elektrėnų savivaldybėje. Plotas – 27,1 ha.

## Istorija
2006 m. prasidėjo sąvartyno statyba. 2007 m. atidarytas.

Pakeitė iki tol veikusi pagrindinį Vilniaus regiono sąvartyną – Kariotiškes. 2013 m. atidaryta Kazokiškių sąvartyno II sekcija, kurioje tilps iki 1 mln. t. šiukšlių. Uždarytoje pirmoje sekcijoje prisikaupė 1,4 milijonai tonų atliekų, o
atliekų kaupo aukštis siekia 25 metrus.

### Biodujos
2013 m. sausį atidaryta Vievio kogeneracinė jėgainė, kuri elektrą ir šilumą išgauna degindama sąvartynų dujas iš Kazokiškių sąvartyno. Jėgainės galia 0,8 MW šilumos ir 0,8 MW elektros energijos. Atstumas nuo sąvartyno iki elektrinės – 5,5 km. Jungiantysis dujotiekis įrengtas po žeme.

## Sąvartyno saugumas
Sąvartyno saugumą užtikrina ES reikalavimus atitinkančios priemonės:
* Sąvartyno dugne įrengtas 0,5 m storio molio ir aukšto tankio polietileno geomembranos užtikrina, kad teršalai nepateks į aplinką.
* Sąvartyne susidaręs filtratas surenkamas granitinės skaldos drenažiniame sluoksnyje ir vamzdžiais patenka į filtrato siurblinę. Surinktas filtratas nukreipiamas valyti į Elektrėnų – Vievio nuotekų valymo įrenginius.
* Aplink sąvartyną įrengti požeminio vandens stebėjimo gręžiniai: keturi požeminio vandens srauto kryptimi, vienas prieš srautą. Taip pat gręžiniuose, pastatuose ir ant sąvartyno bus vykdomas dujų monitoringas.

## Šaltiniai

## Nuorodos

* Vilniaus apskrities atliekų tvarkymo centras
Kariotiškių sąvartynas

**Kariotiškių sąvartynas** – buvęs Vilniaus apskrities šiukšlių sąvartynas Trakų rajono savivaldybėje.

## Istorija
2008 m. uždarytas. Vietoje jo atidarytas Kazokiškių sąvartynas. Per du dešimtmečius sąvartyno veiklos buvo sukaupti 3 milijonai tonų atliekų. Uždarytas Kariotiškių sąvartynas apželdintas. Ant paties kaupo viršaus yra padaryta apžvalgos aikštelė su vaizdu į Vilnių.

2010 m. atidaryta šiluminė elektrinė, gaminanti energiją iš sąvartynų dujų.

2011 m. sąvartyno dumblo rezervuare įvyko avarija, kurios metu į aplinką pateko apie 2000 tonų dumblo ir užteršta mažiausiai 1 ha šalia esančio miško.

2011 m. pristatytas filmas apie Kariotiškių sąvartyne gyvenusius žmones „Stebuklų laukas“ (rež. Mindaugas Survila).

## Šaltiniai

## Nuorodos
* Vilniaus apskrities atliekų tvarkymo centras.
* Kariotiškių sąvartyno 3D modelis 2018 m.
Vijay Singh

**Vidžajus Singhas** (, g. 1963 m. vasario 22 d.) – profesionalus golfo žaidėjas iš Fidžio. Jis buvo pasaulio golfo žaidėjų sąrašo lyderis 32 savaites 2004–2005 m. V. Singh yra laimėjęs tris didžiuosius turnyrus – 2000 m. Masters ir PGA čempionatą 1998 bei 2004 m. Žaidėjas buvo metinio prizinio fondo sąrašo viršuje 2003, 2004 ir 2008 m.

2005 m. Vijay Singh buvo įtrauktas į Pasaulinį golfo žaidėjų šlovės sąrašą.

2016 m. Singh pateko į 2016 m. vasaros olimpines žaidynes, bet iš jų pasitraukė dėl Zika viruso grėsmės.

## Šaltiniai

## Nuorodos
* Oficiali svetainė
Nuoga kumelė

**Nuoga kumelė** () – 1972 m. Italijoje sukurta kostiuminė komedija pagal Džiovanio Bokačo knygą „Dekameronas“.

## Pagrindiniai aktoriai
: *Aktorius – vaidmuo*
* Barbara Bouchet – Gemata
* Don Backy – Folkačis
* Renzo Montagnani – Gulfardas
* Pietro Torrisi
* Vittorio Congia
* Leopoldo Trieste
* Rita Di Lernia
* Carla Romanelli

## Turinys

Viduramžiai. Du bičiuliai Folkačis ir Gulfardas su pavedimu vyksta į Volterą pas vyskupą. Pakeliui jie apsistoja neturtingą ūkininką Nikolą, turintį nuostabaus grožio žmoną Gematą. Folkačis, norėdamas praleisti su ja naktį, įtikina Nikolą, kad jiedu turi stebuklingų galių ir geba paversti žmogų gyvūnu bei atvirkščiai...
Satiricosissimo

** Satiricosissimo** – 1970 m. Italijoje sukurta komedija, metais anksčiau pasirodžiusios Federico Fellini juostos „Satyricon“ parodija.

## Pagrindiniai aktoriai
: *Aktorius – vaidmuo*
*Franco Franchi – Franko
* Ciccio Ingrassia – Čičijo
* Edwige Fenech – Popėja
* Giancarlo Badessi – Neronas
* Linda Sini – Agripina 
* Pino Ferrara – Petronijus
* Karin Schubert

## Turinys

Čičijo labai patinka Petronijaus novelė „Satyrikonas“ bei režisieriaus Felinio filmas pagal šį kūrinį. Kartu su bičiuliu Franko jie vyksta į vietą netoli Romos, kuri, įkvėpta filmo, visiškai atitinka Nerono laikų miestą, netgi padavėjai ir svečiai (Franko ir Čičijo taip pat) rengiasi kaip pridera antikinei Romai. Draugai apsvaigsta nuo išgerto vyno ir atsibunda senovės Romoje.

Jiedu nusisamdo tarnais pas Petronijų ir gali iš arti stebėti imperatoriaus Nerono gyvenimą. Pastarasis yra apsėstas minties, kad jį nužudyti nori jo paties motina, tačiau Franko ir Čičijo netrukus supranta, kad Nerono mirties siekia visai kitas žmogus...
Po lapais (filmas)

**Po lapais** () – 1976 m. itališka erotinė komedija.

## Siužetas

Komedija pasakoja apie tris draugus, studijuojančius medicinos mokykloje ir ieškančius seksualinių nuotykių. Benito mėgina pavergti medicinos seserį Italiją, tačiau šiai mielesnė pagyvenusio profesoriaus draugija. Naivuolis Alvaro desperatiškai bando prarasti nekaltybę su savo drauge Lela, neįtardamas, kad mergina turi dvigubą gyvenimą ir užsiima prostitucija. Galiausiai Sandro trokšta gydytojos Lauros Boneti, profesoriaus, apsimetančio, kad ši jam visiškai nerūpi, sužadėtinės...

## Pagrindiniai aktoriai
: *Aktorius – vaidmuo*
* Karin Schubert – Laura Boneti
* Orchidea de Santis – seselė Italija
* Eligio Zamara – Sandro
* Alvaro Vitali – Alvaro
* Angelo Pellegrino – Benito
* Ely Galleani – Lela
Dead Space

**Dead Space** – 2008 m. išleistas vieno žaidėjo išlikimo siaubo, veiksmo žaidimas „PlayStation 3“, „Xbox 360“, PC „Windows“ platformoms. Vėliau išleistos adaptacijos „iOS“ ir „Android“ mobiliosioms platformoms, „Amazon Kindle Fire“ ir „BlackBerry PlayBook“ planšetėms, žaidimas pasiekiamas „Steam“ tinklu.

„Dead Space“ buvo išplatintas 3,84 mln. kopijų tiražu. Žaidimas buvo palankiai įvertintas kritikų. Metacritic suvestinės duomenimis, vidutiniškai žaidimas kritikų įvertintas 86 balų iš 100 vidurkiu PC versijai. Vėliau buvo sukurti žaidimo tęsiniai „Dead Space 2“ (2011) ir „Dead Space 3“ (2013).

## Apie žaidimą

„Dead Space“ yra vieno žaidėjo išlikimo siaubo, veiksmo žaidimas, kurį 2008 m. sukūrė JAV studija „Visceral Games“, platintojas − „Electronic Arts“. Žaidimo veiksmas vyksta 3D grafikos erdvėje. Žaidimo metu valdomas vienas herojus Aizekas Klarkas, kuris daugiausiai kovoja kosminėje uolienų ekstrakcijos stotyje su mutavusiais monstrais. Tarp Aizeko ginklų − keletas fantastinių ginklų rūšių, turinčių 2 šaudymo režimus. Užtaisai ginklams renkami nukovus monstrus arba jie randami kosminėje stotyje kartu su gydymo porcijomis, savotiškais „pinigais“ − kreditais, ar kitais objektais slėptuvėse, spintelėse ir pan. Aizekui kovojant viena ginklo rūšimi, dažniausiai randami užtaisai yra tinkami būtent šiam ginklui. 

Herojus valdomas iš per petį matomos trečiojo asmens perspektyvos. Žaidimo metu galima pasitobulinti Aizeko kovinį kostiumą (RIG), ginklus. Herojus gali naudotis *Stasis* moduliu, kurio pagalba sulėtina atakuojančius monstrus, judančias duris ir pan. Specialiu *Kinesis* moduliu herojus gali pajudinti toliau esančius objektus ir su spec. porcijomis kurį laiką išgyventi vakuume. Veiksmas dažniausiai vyksta ankštuose stoties koridoriuose ir patalpose kovojant su monstrais, kartais vyksta nesvarumo būsenoje. Žaidimo eigos metu randami kosminės stoties įgulos narių užrašai ir audio įrašai, iš kurių sužinomi žaidimo priešistorės įvykiai.

## Siužetas

Veiksmas prasideda tolimoje ateityje. Kosminė planetų uolienų ekstrakcijos stotis „USG Ishimura“ pasiunčia pagalbos signalą ją valdančiai kompanijai, kuri nusiunčia 3 technikų grupę laivu „USG Kellion“. Jų laivas įsirėžia į „USG Ishimura“ parkavimo doką, bet įgula nenukenčia. Įžengusius į „USG Ishimura“ tris narius: vadą Zach Hammond, kompiuterijos, ryšių specialistę Kendra Daniels ir sistemų inžinierių Isaac Clark, užpuola nežinomos agresyvios būtybės. Laivo „USG Ishimura“ įgula neaptinkama. Isaac Clark turi padėti sau ir savo draugams išsigelbėti iš šio laivo, kartu jį persekioja vizijos, kuriose jam pasirodo draugė Nikolė, buvusi stotyje „USG Ishimura“ ...  

## Išnašos

## Nuorodos

* ign.com
* Electronic Arts
Nepilnametė (filmas)

**Nepilnametė** () – 1974 m. Italijoje sukurtas filmas.

## Siužetas

Filmą sudaro tarsi dvi atskiros dalys. Pirmojoje, trunkančioje apie 15 minučių, rodoma seksuali katalikiškos mokyklos mokinė Valerija, kurią užpuola ir išprievartauja būrys motociklininkų. Vėliau ją apžiūri gydytojas, kurį jį pati suvilioja, o paskui, su kitomis moksleivėmis, iškastruoja. Vėliau seka dar viena scena, kurioje pusnuogę Valeriją nukryžiuoja vienuolės.

Bet visa tai tik fantazijos. Valerija baigia mokyklą ir grįžta namo. Jos motina Franka bei tėvas Masimo turi meilužius, o brolis Lorenzo palaiko intymius santykius su tarnaite. Pati Valerija netrunka tapti vietinių bendraamžių seksualinių geismų objektu, tačiau vietoje jų renkasi už save vyresnį skulptorių, kurį sutinka paplūdimyje...

## Pagrindiniai aktoriai
: *Aktorius – vaidmuo*
* Gloria Guida – Valerija Sana
* Rosemary Dexter – Franka Sana
* Marco Guglielmi – Masimo Sana
* Luciano Roffi – Lorenzo Sana
* Gabriella Lepori – Šarlotė
* Giacomo Rossi-Stuart – Karlas
Džekas Skerdikas (1976 filmas)

**Džekas Skerdikas** () – 1976 m. režisieriaus Jesus Franco sukurtas siaubo filmas.

## Pagrindiniai aktoriai
: *Aktorius – vaidmuo*
*  Klaus Kinski – daktaras Denisas Orlovas
* Josephine Chaplin – Sintija
* Andreas Mannkopff – inspektorius Šelbis
* Herbert Fux – žvejys Čarlis
* Lina Romay – Marika Sventeson 

## Turinys

Londonas, 1888-ieji. Daktaras Orlovas dieną yra gerbiamas, kultūringas ir niekuo neišsiskiriantis žmogus, kuris naktį tampa maniaku, žudančiu prostitutes. Nusikaltimus tiriantis inspektorius Šelbis negali rasti žudiko pėdsakų, kol jo draugė Sintija, susipažinusi su daktaru Orlovu, pajunta, kad šis turi kažkokią paslaptį...
Kulionių kraštovaizdžio draustinis

**Kulionių kraštovaizdžio draustinis** – saugomas gamtos plotas Aukštaitijoje, Molėtų rajone, Labanoro regioniname parke, ties Kulionių kaimu. Įsteigtas 1992 m.

Parke saugomas kalvotas, miškingas ir ežeringas Aukštaitijos kraštovaizdis su Graužio, Skarblio, Ilgyno, Gavėno, Želvų, Gilužio, Lenktinio ir kt. ežerais. Čia stūkso Kulionių piliakalnis su senovės gyvenviete, yra etnokosmologijos muziejus, astronomijos observatorija, baltų tikėjimo šventvietė.
Asociatyvumas

**Asociatyvumas** – aibės elementų jungiamumas, reiškiantis, kad elementų kompozicijos eiliškumas neturi reikšmės rezultatui, su sąlyga, kad operandų tvarka nesikeičia.

Taip, pavyzdžiui, sudėties rezultatas nesikeis, ar pirmiausia sudėsime 2 ir 3, o vėliau pridėsime 4, ar pirmiausia sudėsime 3 ir 4 ir vėliau pridėsime 2.
: (2 + 3) + 4 = 2 + (3 + 4) = 9 \,

Ta pati taisyklė galioja ir daugybai:
: 2 \times (3 \times 4) = (2 \times 3) \times 4 = 24 .

Todėl yra sakoma, kad sudėtis ir daugyba yra asociatyvios operacijos.

Asociatyvumo nereikia painioti su komutatyvumu .

Neasociatyvios yra atimties, kėlimo laipsniu, vektorinės sandaugos operacijos.

Bendru atveju neasociatyvios yra ir begalinės eilutės:
: 
(1-1)+(1-1)+(1-1)+(1-1)+(1-1)+(1-1)+\dots \, = \, 0

o
: 
1+(-1+1)+(-1+1)+(-1+1)+(-1+1)+(-1+1)+(-1+\dots \, = \, 1


Nors sudėtis ir daugyba matematikoje yra asociatyvios operacijos, kompiuteriniuose skaičiavimuose dėl apvalinimo paklaidų galime gauti skirtingus rezultatus sukeitę atliekamų operacijų eiliškumą.

## Šaltiniai
Roberto Soldado

**Robertas Soldadas Riljas** (; g. 1985 m. gegužės 27 d., Valensijoje, Ispanijoje) – buvęs ispanų futbolininkas puolėjas.

## Karjera
Vaikystėje R. Soldadas žaidė Real Madrid jaunimo sistemoje. Pagrindinėje klubo komandoje pasirodė tik 27 kartus ir pelnė 4 įvarčius. Per 9 sezonus La Ligoje, sužaidė 207 rungtynes ir pelnė 101 įvartį. Vėlesniais metais rungtyniavo CA Osasuna, Getafe ir Valencia CF.

## Rinktinė
Kviestas į visų amžiaus grupių Ispanijos jaunimo rinktines. 

Treneris Vicente del Bosque pakvietė R. Soldadą atstovauti rinktinei 2013 m. FIFA konfederacijų taurės turnyre. Jis per pirmas varžybas prieš Urugvajų birželio 16 d. pelnė įvartį ir Ispanijos rinktinė nugalėjo rezultatu 2-1.

## Išnašos

## Nuorodos
* SOCCERWAY
* Transfermarkt
Roman Šebrle

**Romanas Šebrlė** (; g. 1974 m. lapkričio 26 d., Lanškroune, Čekioje) – čekų lengvaatletis, olimpietis. Jis laikomas vienu iš geriausių visų laikų dešimtkovės atletų. Jis varžosi už Prahos klubą „TJ Dukla Praha“ septynkovėje ir dešimtkovėje. Buvęs dešimtkovės pasaulio rekordininkas.

2001 metais Gecyje R. Šebrlė tapo pirmuoju dešimtkovininku, surinkusių 9000 taškų, nustatydamas 9026 taškų rekordą, ir aplenkdamas savo tautietį Tomą Dvoržaką, kuris dvejais metais anksčiau surinko 8994 taškus. Jis pelnė sidabro medalį 2000 m. vasaros olimpinėse žaidynėse ir aukso medalį 2004 m. vasaros olimpinėse žaidynėse.

## Šaltiniai
Perlinės tulpės

**Perlinės tulpės** – tai tulpės, išvestos Olandijoje XIX amžiuje. Lietuvoje retai parduodamos. Pasižymi gražiais, karpytais bei rutuliukais apaugusiais žiedlapiais. Spalvos – balta, auksinė, rečiau tamsesnės spalvos. Tai yra vidutinio žydėjimo ankstyvumo veislė. Pražysta maždaug balandžio pabaigoje, žydėjimo periodas tęsiasi maždaug 4 dienas. Patartina vasarą svogūnėlius iškasti.
Riki Sorsa

**Richard Esko „Riki“ Sorsa** (g. 1952 m. gruodžio 26 d. Helsinkyje – 2016 m. gegužės 10 d. ten pat) buvo Suomijos popmuzikos atlikėjas.

Riki muzikinę karjerą pradėjo 1974 metais kaip grupės „The Zoo“ vokalistas. 1981 metais jis buvo Suomijos atstovas 1981 m. „Eurovizijos“ dainų konkurse. Tais metais su daina „Reggae OK“ atlikėjas užėmė 16 vietą iš 20. Kūrinio autoriai – Jim Pembroke ir Olli Ojala. Anglų kalba išleista dainos versija tapo hitu visoje Europoje. 

Vedęs, turi du vaikus: Rasmus ir Rufus. Jo motina Margaretha von Bahr yra gerai žinoma šokėja ir choreografė.

## Diskografija
* *The Zoo Hits Back* (The Zoo, 1975)
* *Changing Tunes* (1981)
* *Desert of Love* (1982)
* *Riki Sorsa* (1983)
* *This Is the Night* (1983)
* *Kellot ja peilit* (1984)
* *Myrskyn silmä* (1986)
* *Roomanpunaista* (1989)
* *Silmiisi sun* (1992)
* *Riki Sorsa & Leirinuotio-orkesteri* (1993)
* *Pieniä asioita* (1994)
* *Suolaista ja makeaa* (1996)
* *Valoa* (2000)
* *Odds and Sodds* (2001)
* *Olen Sorsa, siis lintu* (2008)
* *Kun tunnet rakkauden* (2013)

## Nuorodos

* Oficialus tinklalapis – rikisorsa.com  (suomių k.)

|-
Šambala

**Šambala** (, ) – mitinė utopinė karalystė, esanti kažkur Vidurinėje Azijoje.

Pirmasis Šambalos paminėjimas randamas hinduistų tekste – Višnaus Puranoje. Ten (4.24) Šambhala (nuo *śambhu* – „laimė, ramybė“) vadinamas kaimas, kuriame gimsiąs pasaulio išvaduotojas, paskutinioji Višnaus avatara – Kalkis. Į Šambalą panaši yra senosios Tibeto religijos Bon minima karalystė Olmolungringas, ši sąvoka siejama ir su senovine Tibeto valstybe Žangžungu. Visgi, plačiausiai Šambalos sąvoką išplėtoja slaptas tantrinis Tibeto budizmo mokymas – Kalačakra. Ten Šambala apibūdinama kaip karalystė, valdoma viešpaties Maitrėjos, jos gyventojai gyvena darnoje, yra nušvitę. Šambalos karalystė ateisianti, kai grįšiąs aukso amžius. Kaip ir viskas tantriniuose mokymuose, taip ir Šambala turi vidinę reikšmę. Teigiama, kad žmogus, įgavęs tinkamą karmą, gali pasiekti dvasinę Šambalą.

Šambalos sąvoka glaudžiai persipina su Tyrosios žemės sąvoka, naudojama visame Mahajanos budizme.

Vakariečiai iš Kalačakros tantros nuotrupų pasigavę Šambalos sąvoką, atkakliai siekė rasti šią žemę. Pirmasis Šambalą (*Xembala*) mini portugalų jezuitų misionierius Estevanas Kasela, lankęsis Butane. Jis Šambalą siejo su Kinija. Ypač Šambalos mitas tapo gajus XIX a. pab.–XX a. pr., kai įvairios į misticizmą linkusios bendruomenės ir asmenys (teosofai, naciai, Rerichai, japonų nacionalistai ir kt.) ėmė ieškoti šios „šventosios žemės“ Tibete. Su tuo buvo susiję ir TSRS komunistų bei Vokietijos nacionalistų okultiniai judėjimai – vieni bandė „išgryninti“ iš budizmo komunistines idėjas, kiti – Tibete rasti senovės arijų pėdsakus, atrasti slaptąją Vril galią. Naciai surengė kelias ekspedicijas į Tibetą (1930, 1934-35, 1938-39 m.), vadovaujamas Ernsto Šeferio. „Atrasti Šambalos“ kaip Vakarų budizmo ordino atstovas į Tibetą keliavo Nikolajus Rerichas su žmona Helena (1924–1928 m.). 1933 m. britų rašytojas Džeimsas Hiltonas romane *Lost Horizon*, įkvėptas Šambalos mito aprašė mitinę karalystę Šangrilą. Britų mokslininkas Džonas Benetas Šambalą kildino nuo baktrų šventyklos *Shams-i-Balkh*, o prancūzų budologė Aleksandra David Neel Šambalos pavadinimą kildino nuo Balcho miesto Afganistane arba persų žodžių *Sham-i-Bala* („pakelta žvakė“).

## Taip pat skaitykite
* Agarta
* Atlantida
* Avalonas
* Eldoradas
* Hiperborėja
* Šangrila
* Tulė
Notėnų paminklas šauliams

**Notėnų paminklas 1941 m. vokiečių sušaudytiems šauliams atminti** yra pietiniame Skuodo rajono savivaldybės teritorijos pakraštyje, Notėnų (Notėnų seniūnija) gyvenvietės pietrytinėje dalyje, kelio  dešinėje pusėje, Notės upės kairiajame krante.

## Paminklas
Paminklui panaudotas natūralus, statmenas, pilkos spalvos, smulkaus grūdėtumo granito akmuo, siaurėjantis ir apvalėjantis į viršų, įbetonuotas į stačiakampį pamatą. Pagrindinio fasado pusėje pritvirtinta lieto metalo Nukryžiuotojo skulptūra, o po ja – pilkšvai juodos spalvos stambaus grūdėtumo granito horizontalaus stačiakampio formato šlifuota paminklinė lenta. Jos viršuje, kairėje pusėje iškaltas Lietuvos šaulių sąjungos ženklas – skydas su Vyčio kryžiumi, dešinėje pusėje – Gediminaičių stulpai, o tarp jų – įrašas: „ŠAULIAI, ŽUVĘ UŽ / LIETUVOS LAISVĘ“. Žemiau – žuvusiųjų vardai ir pavardės: „KOSTAS KONTENIS / KOSTAS POCIUS / ANTANAS ŠOBLINSKAS / KOSTAS POCEVIČIUS / FELIKSAS LIAUČYS / 1941 ŠLIKTINIŠKIAI“. 

Paminklo aukštis – 1,60 m, plotis – 85 cm, storis – 70 cm. Paminklinės lentos dydis – 33 x 47,5 cm.

## Istorija
Antrąją Vokietijos–Sovietų sąjungos karo dieną Notėnuose nuo vokiečių karių kulkų krito 5 Notėnų būrio šauliai: Kostas Kontenis (g. 1906 m.), Feliksas Liaučys (g. 1906 m.), Kastantinas Pocius (g. 1905 m.), Konstantinas Pocevičius (g. 1915 m.) ir Antanas Šoblinskas (g. 1918 m.), atvykę iš gretimo Šliktinės kaimo. Tai atsitiko dėl piktavalio žmogaus, kuris besiveržiantiems į Rytus Vermachto kariams pranešė, jog jų tyko „ginkluoti komunistai“. Jų kūnus artimieji palaidojo Notėnų parapijos kapinėse.

Žuvusiems atminti, 1998 m. rugpjūčio 16 d. Lietuvos šaulių sąjungos Skuodo kuopos vado Valerijono Viršilo ir Prano Kontenio rūpesčiu atidengtas ir pašventintas paminklinis akmuo. Jis stovi sodybos pievelėje priešais 1932 m. Notėnų šaulių būrio pastatytą (1989 m. atstatytą) Kristaus Karaliaus paminklą. 
	
## Šaltiniai

* Trimitas. – 1999. – Nr. 10. – P. 9 										
* Trimitas. – 2012. – Nr. 4. – P. 43

## Nuorodos
* Gintaras Lučinskas. Kruvinos Joninės Dzūkijoje 1941 m. birželį 
* Paminklai: Skuodo rajono savivaldybė, Notėnų seniūnija, Notėnų miestelis
Notėnų Kristaus karaliaus paminklas

**Notėnų Kristaus karaliaus paminklas** yra pietiniame Skuodo rajono savivaldybės teritorijos pakraštyje, Notėnų (Notėnų seniūnija) gyvenvietės pietrytinėje dalyje, kelio  kairėje pusėje, Notės upės kairiajame krante.

## Paminklas
Paminklas susideda iš trijų tarpsnių. Apačioje išbetonuotas laiptuotas, dviejų pakopų cokolis. Virš jo kyla į viršų siaurėjantis pilkšvai rusvo granito akmuo, kurio priekinėje pusėje iškaltas bareljefas: dviejų sukryžiuotų šautuvų fone pergamento lapas su užrašu „IR ŠVIESA, / IR TIESA MŪS / ŽINGSNIUS TELYDI / 1922–1932 / LŠS / NOTĖNŲ ŠAULIŲ / BŪRYS“, virš šautuvų tekančios saulės fone – atversta knyga, o virš jos – dvigubo kryžiaus fone kylantis flagštokas su trispalve. Dešiniajame akmens šone tiesiai nuskeltoje plokštumoje iškaltos paminklo istorijos datos: „STATYTAS 1932 / NURGIAUTAS 1962 / ATSTATYTAS 1989 / VR“.

Paminklo viršuje ant akmens stovi iš betono nulieta ir polichromuota Kristaus karaliaus skulptūra. Kristus pavaizduotas stovintis, vienplaukis, basas, vilkintis ilgą rūbą ir apsiaustą, dešinę ranką pakėlęs palaiminimui, kairėje rankoje laikantis skeptrą bei karūną. Po jo kojomis kairėje paminklo pusėje įbetonuotas akmeninis skydas su Vyčio kryžiumi (Lietuvos šaulių sąjungos ženklas).

Paminklo aukštis – 2,50 m.

## Istorija
Paminklą 1932 m. pastatė Lietuvos šaulių sąjungos XV (Kretingos) rinktinės Notėnų šauliai, minėdami savo būrio įkūrimo 10-metį.

1962 m. komunistų valdžios nurodymu paminklas buvo nuverstas, o Kristaus skulptūra paskandinta upėje. Tačiau vietos gyventojai slapta ją ištraukė ir parvežė į Notėnų bažnyčią. Iš pradžių skulptūra buvo saugoma šventoriaus koplyčioje, o vėliau pastatyta šventoriuje.

1989 m. Donato Razgaus, Antano Benečio, meistro Kazio Mažeikos rūpesčiu, padedant kolūkio vadovui Rimantui Kazlauskui, paminklas buvo atstatytas. Akmeninę paminklo dalį darė akmens meistras Vladas Raštikis iš Sedos.

Paminklo atidengimo iškilmės įvyko 1989 m. rugpjūčio 27 d., per Marijos Karalienės atlaidus.

## Šaltiniai

## Nuorodos
* Skouds. Notėnų seniūnija. Kristaus Karaliaus paminklas
Alabama Shakes

**Alabama Shakes** – amerikiečių roko grupė iš Atėnų, susikūrusi 2009 m. 2012 m. išleistas debiutinis grupės albumas „Boys & Girls“, susilaukęs nemažo pasisekimo tiek tarp kritikų, tiek tarp klausytojų. 2013 m. „Grammy“ apdovanojimuose grupė nominuota trijose nominacijose: geriausios naujos grupės, geriausio roko atlikimo (daina „Hold On“) bei geriausio albumo įpakavimo (albumas „Boys & Girls“). 2015 m. balandį išleistas antrasis grupės albumas „Sound & Color“, JAV pasiekęs pirmąją vietą „Billboard 200“ reitinge.

2017 m. pabaigoje grupė sustabdė kūrybinę veiklą neribotam laikui, vokalistei Howard pradėjus solinę karjerą.

## Grupės nariai
* Brittany Howard&nbsp;– vokalas, gitara
* Zac Cockrell&nbsp;– bosinė gitara
* Heath Fogg&nbsp;– gitara, papildomi vokalai
* Steve Johnson&nbsp;– būgnai, perkusija, papildomi vokalai

### Koncertiniai nariai
* Ben Tanner&nbsp;– klavišiniai
* Paul Horton&nbsp;– klavišiniai

## Diskografija
* *Boys & Girls* (2012)
* *[[Sound & Color]]* (2015)

## Išnašos

## Nuorodos
* 
*
Sound & Color

**Sound & Color** – antrasis studijinis amerikiečių roko grupės „Alabama Shakes“ albumas, išleistas 2015 m. balandžio 21 d. Albumas susilaukė labai teigiamų kritikų įvertinimų ir debiutavo pirmojoje „Billboard 200“ reitingo vietoje, tapdamas pirmuoju grupės albumu, pasiekusiu šią viršūnę.

2016 m. „Grammy“ apdovanojimuose laimėjo geriausio alternatyvios muzikos albumo nominacijoje, taip pat buvo nominuotas metų albumo nominacijoje. Singlas „Don’t Wanna Fight“ laimėjo apdovanojimus už geriausią roko dainą bei geriausią roko atlikimą.

## Dainų sąrašas

## Išnašos
Medicininės atliekos

**Medicininės atliekos** – atliekos, kurios susidaro medicinos pramonėje. Priskiriamos pavojingų atliekų kategorijai. Pasaulio sveikatos organizacijos duomenimis, iki 25 % visų medicininių atliekų yra infekuotos. Dažniausiai susidaro ligoninėse, poliklinikose, ambulatorijose, slaugos namuose, laboratorijose, veterinarijos klinikose, morguose ar kitose su sveikatos priežiūra susijusiose įstaigose.

## Sveikatos priežiūros įstaigų atliekos
Sveikatos priežiūros įstaigų atliekos – tokios medicininės atliekos, kurios susikaupia sveikatos priežiūros įstaigose ir yra skirstomos į dvi grupes:
* ***Nepavojingos medicininės atliekos***:
** **Netinkami naudoti vienkartiniai gaminiai**: nenaudoti netekę sterilumo plastikiniai švirkštai, lašinės sistemos, kateteriai, guminiai ar plastikiniai vamzdeliai, drenai, vakuuminės kraujo paėmimo sistemos, padėklai, pirštinės, prijuostės, talpyklos, slaugos popierinės atliekos, paklodės, rankšluosčiai.
* ***Pavojingos medicininės atliekos***:
** **Infekuotos atliekos**: klinikinių mikrobiologijos, virusologijos, parazitologijos laboratorijų tiriamų bandinių mikroorganizmų, parazitų kultūros, visos biologinės atliekos iš laboratorijų, dirbančių su pavojingos grupės mikroorganizmais, kraujas, kita potencialiai infekuota biologinė medžiaga, žmogaus kūno skysčiai, žmogaus ar lavono audiniai, ląstelės, ŽIV, HBV, HCV kultūros, terpės su šiais virusais, infekuotų ŽIV, HBV, HCV asmenų kūno skysčiai, audiniai, ląstelės, kraujo ar jo produktų atsargų likučiai, kūno dalys ir organai, švirkštai su pritvirtintomis adatomis, adatos, adatos su sistemomis, skalpeliai, lancetai, skutimosi peiliukai, chirurginės adatos, grąžtai, siurbliai, Petri lėkštelės, mėgintuvėliai, ampulės, pipetės, stiklo duženos, vamzdeliai, servetėlės, šluostės, tamponai, tvarsčiai, permirkę krauju, ir kita potencialiai infekuota biologinė medžiaga.
** **Aštrūs daiktai**: švirkštai su pritvirtintomis adatomis, pavienės adatos, skalpeliai, lancetai, chirurginės adatos, grąžtai, siurbliai, Petri lėkštelės, mėgintuvėliai, ampulės, pipetės, vamzdeliai, stiklo duženos, skutimosi peiliukai ir panašios atliekos.
** **Farmacinės atliekos**: naikintini vaistiniai preparatai ir cheminės medžiagos.
** **Kitos pavojingos medicininės atliekos**: nenaudotini prietaisai, turintys gyvsidabrio, sudaužyti gyvsidabrio termometrai, metalo lydiniai su gyvsidabriu, klinikinių laboratorijų cheminių reagentų, fotochemikalų atliekos, rentgeno nuotraukos.

## Lietuvoje
Kasmet Lietuvoje susikaupia 1,5–2 tūkstančiai tonų medicininių atliekų.

Iki Lietuvos nepriklausomybės atkūrimo šalyje nebuvo reglamentuotų medicininių atliekų tvarkymo normų. Dauguma medicininių atliekų buvo išvežamos į buitinių atliekų sąvartynus, organai užkasami. 1992 m. Lietuvoje priimtas aplinkos apsaugos įstatymas, kuris įteisino pavojingų atliekų tvarkymą. 2000 m. buvo patvirtintas sisteminis teisės aktas Lietuvos higienos norma HN 66:2000 „Medicininių atliekų tvarkymas“, reglamentuojantis medicininių atliekų tvarkymą sveikatos priežiūros įstaigose.

## Šaltiniai
Daughter (daina)

**Daughter** – amerikiečių alternatyvaus roko grupės „Pearl Jam“ daina, išleista 1993 m. gruodį kaip antrasis albumo „Vs.“ singlas. Dainai žodžius parašė grupės vokalistas Eddie Vedder, o muziką – gitaristas Stone Gossard. Kartu single buvo pridėti dainų „Blood“ ir „Yellow Ledbetter“ koncertiniai įrašai. Daina pasiekė pirmąją vietą „Billboard“ „Modern Rock“ ir „Mainstream Rock“ topuose, pastarojo viršūnėje išsilaikė net aštuonias savaites. Vėliau daina pasiekė 28-ąją vietą „Top 40 Mainstream“ tope, tapdama pirmuoju grupės singlu, patekusiu į šį topą. „Daughter“ 2004 m. buvo įtrauktas į grupės geriausių dainų rinkinį „Rearviewmirror (Greatest Hits 1991–2003)“.

## Dainų sąrašas
;CD (JAV, Australija, Austrija, Europa ir JK), 3" CD (Japonija), 12" vinilas (JK), ir kasetė (Australija)
# „Daughter“&nbsp;– 3:54
# „Blood“ (gyvai)&nbsp;– 3:34
# „Yellow Ledbetter“ (gyvai)&nbsp;– 5:16

;CD (Austrija ir Olandija), 7" vinilas (Olandija ir JK) ir kasetė (JK)
# „Daughter“&nbsp;– 3:54
# „Blood“ (gyvai)&nbsp;– 3:34

;7" vinilas (Filipinai)
# „Daughter“&nbsp;– 3:53
# „Animal“&nbsp;– 2:46

## Topai
Innerspeaker

**Innerspeaker** – debiutinis studijinis australų psichodelinio roko grupės „Tame Impala“ albumas, išleistas 2010 m. gegužės 21 d. Beveik visą muziką albume įrašė grupės lyderis Kevin Parker. Albumas susilaukė puikaus kritikų įvertinimo, kurie gyrė Parker gebėjimą sujungti septinto dešimtmečio psichodelinio roko skambesį su moderniais elementais, sukuriant visiškai naują skambesį. Žurnalas „Rolling Stone“ albumą išrinko geriausiu 2010 m. albumu.

## Dainų sąrašas

## Išnašos
Golfo aikštynas

**Golfo aikštynas** – speciali aikštė, skirta golfo žaidimui.

Susideda iš kelių pagrindinių dalių – kamuoliuko išmušimo aikštelės, lauko (kuris būna lygios ir aukštesnės žolės) bei ridenimo aikštelės. Gali būti papildomų elementų – vandens telkinys, smėlio duobės, medžiai, tvoros, tilteliai ir pan. Įprastai žaidžiama 18-os duobučių aikštynuose. Būna aikštynų, turinčių tik 9 duobutes (tuomet žaidžiama du kartus), o kai kurie aikštynai turi 27 ar 36 duobutes (tada žaidėjai pasiskirsto grupėmis po 9 duobutes). Užmiestyje esančiuose golfo aikštynuose dažnai būna įkurti ir golfo klubai, kurie suteikia papildomas paslaugas (apgyvendinimo, prekių pardavimo ir pan.).

Aikštynų laukams sukurti naudojamos tokios žolės rūšys kaip smilga, svidrė, pievinė miglė ir kt.

Kiekviena golfo aikštė yra vertinama standartinių smūgių skaičiumi (PAR) – dažniausiai tai būna nuo 3 iki 5 smūgių. 3 smūgių aikštė būna 90–230 m ilgio, 4 smūgių – 230–430 m, 5 smūgių – 430–550 m. Standartiniame golfo čempionate PAR skaičius yra 72 – tokiu atveju aikštyne yra keturios 3 PAR aikštės, dešimt 4 PAR ir keturios 5 PAR. Čempionate standartinis smūgių skaičius gali būti nuo 69 iki 73.

Japonijoje yra 2 vieninteliai pasaulyje 7 standartinių smūgių aikštynai.

Taip pat šalia golfo aikštynų yra įrengtos treniruočių aikštelės. Jose prieš varžybas žaidėjai treniruojasi trumpų ir ilgų distancijų smūgius.

## Lietuvos golfo aikštynai
2015 m. Lietuvoje veikė 6 golfo aikštynai:
* Sostinių golfo klubas, Pipiriškių k., Elektrėnų sav.
* Europos centro golfo klubas, Girijos k., Vilniaus rajonas
* Golfo klubas „Elnias“, Didžiosios Lapės, Kaunas
* Golfo klubas „Vilkė“, Kamorūnų kaimas, Leipalingis
* Golfo klubas „National Golf Resort“, Stančių k., Kretingalės sen.
* Golfo klubas „The V Golf Club“, kelio  19 km.

## Šaltiniai
Europos centro golfo klubas

**Europos centro golfo klubas** – 18 duobučių golfo aikštynas Girijos kaime, Vilniaus rajone, 25 km į šiaurę nuo Vilniaus

Aikštyno planą sukūrė Švedijos golfo aikštynų federacijos narys ir architektas Bjorn Erikson. Klubo aikštynas yra įkurtas prie pat geografinio Europos centro, kurį 1989 m. nustatė Prancūzijos nacionalinio geografijos instituto mokslininkai.

Aikštyno plotas – 83 ha, aikštelių ilgis – 6,6 km.

Žiemą golfo aikštyne įrengiama 5 km ilgio lygumų slidinėjimo trasa.

2013 m. birželį klubą nusipirko įmonė „Ergolain“.

## Šaltiniai

## Nuorodos
* Oficiali svetainė
Žiežmojus

**Žiežmojus** – upė vidurio Lietuvoje; Linkavos (Nevėžio baseinas) dešinysis intakas. Prasideda Panevėžio rajone, Ramygalos seniūnijoje, 1 km į vakarus nuo Žižmių kaimo, Pauslajo miške. Šiuo mišku teka į vakarus, pro Ukmergės rajoną, toliau – laukais pro Kėdainių rajoną. Įteka į Linkavą 30,2 km nuo jos žiočių, į vakarus nuo Anciškio.

Aukštupio vaga ištiesinta. Ties Pauslaju įrengtas nedidelis tvenkinėlis.

Prie Žiežmojaus įsikūrę Dvariškių II, Ramygolkos, Pauslajo kaimai.

Spėjama, kad upėvardis kilęs nuo žodžio *žiežti* („urgzti, niurnėti, pykti“; plg. dar *žiežara, žiežmara* „ragana, pikčiurna“).

## Šaltiniai
Švirkštas

**Švirkštas** – medicininis vamzdelis su stūmokliu vaistams suleisti ar žaizdoms plauti. Dažniausiai naudojamas kartu su švirkšto adata.

## Istorija
Seniausi rašytiniai duomenys apie švirkštus yra pateikti I a. Senovės Romos enciklopedininko Aulaus Korlenijaus Celcijaus. Jis savo medicininiame vadove „De Medicina“ paminėjo švirkštų naudojimą medicininių komplikacijų gydyme. IX a. arabų chirurgas Ali al-Mawsili sukūrė stiklinius švirkštus, kurie buvo skirti kataraktos gydimui. Apie 1650 m. Blaise Pascal išrado fizikinį švirkštą naudodamasis Paskalio dėsniu. 

1844 m. airių fizikas Francis Rynd sukūrė tuščiavidurę adatą poodiniams švirkštams. Pirmosios atliktos injekcijos buvo raminamieji, skirti neuralgijos gydimui. 1949 m. australų išradėjas Charles Rothauser sukūrė pirmąjį plastikinį švirkštą.

1974 m. amerikietis Philas Brooksas sukūrė vienkartinį švirkštą, kuris pradėjo perversmą ir tapo neabejotinu išsigelbėjimu AIDS krizės akivaizdoje.

## Šaltiniai
Aukštadvario dvaras (Panevėžys)

**Aukštadvario dvaras** – dvaras, buvęs dabartinio Panevėžio rajono pietuose, Ramygalos seniūnijoje, Aukštadvario viensėdyje.

## Istorija

Aukštadvario dvaras (*Wysoki Dvor*) šaltiniuose minimas nuo 1550 m. XVI a. pab. dvaras priklausė Ciachanovieckiams, XVII a. pr. Mickevičiams, XVII a. II p. Gaudrinkams ir Mickevičiams. XVIII a. pr. dvarą valdė Kristupas ir Elena Budrevičiai, XVIII a. 2 deš. – Povilas Marcinkevičius, 3 deš. – Adomas Kozakauskas, tuo laiku dalies dvaro valdytojais minimi ir Marcinkevičiai. XIX a. I pusėje Aukštadvario dvaras drauge su Anciškiu priklausė Švoinickiams, o 1862 m. jį paveldėjo Fiodora Musnickaja, 1923 m. dvaras priklausė Zofijai Musnickajai (Survilienei), kuri ir buvo paskutine savininke.

1903 m. Aukštadvario dvare gyveno 47 žmonės, 1923 m. čia buvo vienas ūkinis kiemas su 75 gyventojais. 1940 m. dvaro rūmai turėjo apvalų bokštą, sodo pusėje terasą. Dvaro sodybą tais metais sudarė 8 pastatai – du kumetynai, du tvartai, klojimas, „vazaunė“, svirnas ir rūmai.

Pokario metais dvaro sodyba priklausė Ramygalos kolūkiui. Tarybiniais metais pastatai naudoti ūkinėms reikmėms, neprižiūrimi sunyko.

## Sodyba

Aukštadvario dvaro sodyba įsikūrusi Linkavos upelio kairiajame krante, 1 km nuo Anciškio. Dabar sodyboje likę XIX a. pab. – XX a. pr. istoristinių rūmų griuvėsiai, arklidė, kumetynas, ūkinis pastatas bei tarybiniais metais įrengti priestatai. Išlikusios parko liekanos (vyrauja klevai, liepos, ąžuolai), vakaruose – maumedžių alėjos liekana (7 maumedžiai ir 1 eglė).

Visi dvaro pastatai apleisti, avarinės būklės arba sugriuvę, teritorija paversta šiukšlynu (buitinių atliekų krūvos).

## Nuotraukos


Aukštadvario dvaro liekanos.JPG|Kumetynas
Aukštadvario dvaro liekanos 3.JPG|Arklidė
Aukštadvario dvaro maumedžiai.JPG|Maumedžių alėja


## Šaltiniai
Llallawavis scagliai

**Llallawavis scagliai** – tai paleontologų naujai apibūdinta kariaminių paukščių (*Cariamiformes*) būrio, foroakinių (*Phorusrhacidae*) šeimos, neskraidžiusių plėšriųjų paukščių išnykusi rūšis.

## Buvęs paplitimas
Šių paukščių gerai išsilaikę griaučiai rasti dabartinės Argentinos šiaurės vakaruose iš plioceno epochos, maždaug prieš 3,5 milijonus metų.

## Foroakiniai paukščiai
Foroakiniai (*Phorusrhacidae*) yra neskraidžiusių paukščių išnykusi šeima, kurios taksonai dabar randami tik fosilijų formoje. Foroakinių paukščių šeima žinoma iš Pietų Amerikos Kainozojus eros, iš Šiaurės Amerikos žemyno pleistoceno – plioceno epochų ir Afrikos eoceno epochos. Paukščiai buvo masyvaus kūno sudėjimo, svėrė iki 70 kg ir siekė 0,9-2 m ūgį. Kainozojaus eroje foroakiniai paukščiai buvo vyraujantys plėšrūnai bei viena labiausiai įspūdingiausių paukščių grupių.

## Apibūdinimas
Tarp visų foroakinių (*Phorusrhacidae*) šeimos rūšių fosilijų, apie 95 procentus šių paukščių griaučių puikiai išsilaikė iki šių dienų. Pasak palentologų, jo griaučiai atskleidžia anatomijos detales, kurios retai išlieka kitose fosilijose – įskaitant klausos regioną, pilną gomurį, gerklas, trachėją, kai kurie akių srities kaulai – leidžiantys suprasti visų kitų foroakinių paukščių jutimą. Anot Daktaro *Federico Degrange* iš Kordobos valstybinio universiteto (*Universidad Nacional de Córdoba*) Argentinoje, šie paukščiai turėjo vidutinę klausą – girdėdavo 380-4230 hercų garsus. Patys skleisdavę žemo dažnumo garsą, kurį naudodavo tarpusavio bendravime.
Lyginant su kitomis foroakinių šeimos rūšimis, Llallawavis scagliai palyginus buvo nedideli – vidutinio dydžio, svėrė apie 18 kg bei buvo 1,2 m ūgio. Manoma gyvendavo atvirose pievose.

## Pavadinimo kilmė
Mokslinė lotynų kalba **Llallawavis scagliai** pavadinimo pirma žodžio dalis *„Llallaw“* kečujų kalba reiškia didingas, o lotynų kalba *„avis“* reiškia paukštį. Rūšies pavadinimą nusakantis žodis *„Scaglia“* buvo suteiktas pagerbiant gamtininką ir *Museo Municipal de Ciencias Naturales Lorenzo Scaglia* muziejaus esančio Buenos Airėse buvusį direktorių *Galileo Juan Scaglia*, gyvenusį 1915–1989 metais.

## Šaltiniai

## Nuorodos
* sciencemag.org / New species of 'terror bird' discovered | 9 April 2015
* sciencetimes.com / Giving a Voice to Long-Lost–New ‘Terror Bird’ Species Reveals a Knack for Being on the Hunt Ryan Wallace | Apr 11, 2015
* sciencetimes.com / New Sensitivity Study May Reveal ‘Terror Birds’ Hunted In Packs | Apr 11, 2015
* sci-news.com / Llallawavis scagliai: New Terror Bird Discovered in Argentina | Apr 10, 2015
* livescience.com / Towering 'Terror Bird' Stalked Prey by Listening for Footsteps | by Laura Geggel, April 09, 2015
* phys.org / Exceptionally preserved fossil gives voice to ancient terror bird | Apr 09, 2015
* bbc.co.uk / 'Terror birds' had deep voices, fossil suggests | By Jonathan Webb Science reporter, BBC News 10 April 2015
* dailymail.co.uk / Giant meat eating 'terror bird' had a deep voice: Almost complete fossil of flightless predator discovered in Argentina | 9 April 2015
* carnivoraforum.com / Llallawavis scagliai | Apr 10, 2015 
* birdforum.net / Llallawavis scagliai
Sostinių golfo klubas

**Sostinių golfo klubas** – 18 duobučių golfo aikštynas Pipiriškių kaime, Elektrėnų savivaldybėje.

2005 m. rudenį atidarytos pirmosios 9 golfo aikštyno aikštelės. 2006 m. liepos 6 d. pilnai įrengtas klubo namas bei likusios 9 aikštelės. 2006 m. liepos 7 d. surengtas klubo namo ir 18 aikštelių aikštyno atidarymas. Ši data yra laikoma Sostinių golfo klubo bei aikštyno gimtadieniu. Klubas laikomas pirmuoju profesionaliu 18-os duobučių golfo aikštynu Lietuvoje.

„Sostinių golfo klubo“ vardas ir jį atspindintis logotipas buvo pasirinkti todėl, kad būtų garsinamos keturios istorinės Lietuvos sostinės – Kernavė, Trakai, Kaunas ir Vilnius. Aikštynas yra maždaug šių keturių miestų geografiniame centre.

Per pirmus gyvavimo metus klubas suorganizavo per 30 turnyrų ir 250 renginių. Nuo 2006 m. „Sostinių golfo klubo“ vaikų „Pipiro“ akademijoje auga ir naujoji golfo žaidėjų karta. 2007 m. vasarą buvo suorganizuota vaikų golfo stovykla. 2006–2007 m. žiemą aikštyne buvo įrengtos slidinėjimo trasos, kurias planuojama įrengti kasmet, atsižvelgiant į oro sąlygas.

2008 m. „Sostinių golfo klubo“ aikštynas JAV žurnalo „GOLF INC“ buvo išrinktas geriausiu nauju 2008-ųjų metų projektu tarptautiniame divizione (visas pasaulis, išskyrus JAV). Tais pačiais metais aikštyne buvo surengtas pirmasis tarptautinis profesionalų turnyras „SAS Masters“.

2008 m. vasarą prezidentas Valdas Adamkus su pirmąja dama tapo klubo Garbės Nariais. Klube saugomas ir prezidento golfo lazdų komplektas, padovanotas JAV prezidento Bušo.

## Šaltiniai

## Nuorodos
* Klubo svetainė
Januliškio šv. apaštalų Simono ir Judo Tado koplyčia

**Januliškio šv. Tado Judo ir Simono koplyčia** – veikianti koplyčia Januliškyje, Labanoro seniūnijoje, Švenčionių rajone. Koplyčia įsikūrusi Labanoro girioje.  Koplyčios pastatas statytas apie 1857 m. kaip Januliškio dvaro sodybos sandėlis. Apie 1930 m. vietos gyventojų rūpesčiu pertvarkytas į bažnytėlę (koplyčią).

Koplyčia priklauso Švenčionėlių parapijai. Šv. Mišios aukojamos vieną kartą per mėnesį ir per šventes. Šalia įsikūrusios senosios kaimo kapinės. 
Nuo 1992 m. pripažinta vietinės reikšmės architektūros paminklu (unik. objekto kodas ). 

## Istorija

Januliškyje norėta turėti bažnyčią, nes iki artimiausios nusigauti buvo palyginti toli – Labanore arba Švenčionėliuose. Išlikusi pastato viduje iškalta data „1857“. Pradžioje jame buvo įkurtas sandėlis maisto atsargoms kaupti. Po I pasaulinio karo Januliškio (Kampuočio) dvarininko paliepimu ūkvedys G. Menčinskas pasikvietė inžinierių K. Blakauską, kad jis padėtų minėtame sandėlyje įrengti bažnyčią. Dirbo ir tvarkė parapijiečiai savo jėgomis, kol pastate buvo viskas, ko reikia bažnyčiai. Joje buvo didelis, apie 2,5 m aukščio ir 1,3 m pločio šv. Tadeušo paveikslas. Jis buvo įrėmintas bizantiško stiliaus metaliniuose rėmuose. Dešinėje buvo nedidelė zakristija, kairėje – klauptai.

Pamaldos bažnyčioje vykdavo kas antrą sekmadienį, visuomet 12 val. Aptarnaudavo Švenčionėlių kunigai. Pamaldos lenkų okupacijos metais vykdavo lenkų kalba. Daugiausiai žmonių susirinkdavo į šv. Tado atlaidus. Pamaldų metu giedodavo choras, pritariant fisharmonijai. Šalia bažnyčios buvo ir mokykla.

Lietuvai atgavus dalį Vilniaus krašto, pasikeitė ir pamaldų tvarka, jos vyko tik lietuviškai. 1945 m. pamaldos nutrūko. 1950 m. susikūrus kolūkiui, sovietų valdžios įsakymu nutarta bažnytėlę paversti grūdų sandėliu. Vėliau čia įrengtas ir grūdų malūnas, veikęs iki pat Nepriklausomybės atgavimo laikų.

1997 m. Švenčionėlių parapijos klebono, dekano Kazimiero Gailiaus dėka Januliškio bažnytėlę buvo pradėta restauruoti. Atlikti dideli darbai, nes beveik viską teko keisti.

## Architektūra

Koplyčia priekiniu fasadu orientuota į pietvakarius. Pastatas kompaktinis, stačiakampio plano, su zakristija, varpinės bokšteliu (jis išliko nenugriautas, be kryžiaus). Koplyčios stogas dvišlaitis (anksčiau buvo pusiau valminis), bokštelio – keturšlaitis. Prie galinio fasado pristatyta zakristija. Šventorius aptvertas medinių statinių tvora su varteliais ir medine arka. Iš rytų pusės prisišliejusios senosios kapinaitės.

## Galerija

Januliškis, koplyčioje 2.JPG|Vaizdas į chorą
Januliškis, koplyčia.JPG|Koplyčios priekis. 
Januliškis, koplyčia 2.JPG|Nuo zakristijos pusės
Januliškis, koplyčios kryžius.JPG|Bokštelio kryžius


## Šaltiniai

## Nuorodos

* Labanoro regioninis parkas. Lankomi objektai 
* Vilniaus arkivyskupija
Šiukšliavežis

**Šiukšliavežis** – automobilis (paprastai sunkvežimis, kartais traktorius), skirtas šiukšlių krovimui ir gabenimui. Turi 20, rečiau 50 m³ talpos kėbulą šiukšlėmis gabenti, taip pat įrangą šiukšlėmis įpilti ir išversti. Šiukšliavežiai dažniausiai naudojami buitinių atliekų surinkimui iš gyvenviečių ir nugabenimui į šiukšlynus ar šiukšlių perdirbimo vietas.

Paprasčiausias šiukšliavežis turi automatiškai valdomą kaušą, į kurį šiukšlės supilamos rankiniu būdu, suverčiantį atliekas į kėbulą. Dabar naudojami šiukšliavežiai turi kėbulo gale arba šone tvirtinamą pakrovos įrengimą, kuris apima šiukšlių konteinerį ir jo turinį suverčia į kėbulą. Taip pat būna specializuotų šiukšliavežių, skirtų surinkti tam tikroms atliekoms: birias atliekas renkantis šiukšliavežis aprūpintas pneumatiniu siurbliu, stambias, statybines atliekas renkantis šiukšliavežis turi žnyples ir kt. Atskirą šiukšliavežių grupę sudaro srutovežiai.


File:Waste collection truck in Tomsk.JPG|Šiukšliavežis su pakrovimu iš galo
File:ACT recycling truck.jpg|Šiukšliavežis su pakrovimu iš šono
GAZ-53 Dushanbe 2.jpg|Šiukšliavežis su rankiniu būdu pripildomu kaušu
File:Laubsauger-LKW.jpg|Šiukšliavežis su siurbliu
Radioaktyviosios atliekos

**Radioaktyviosios atliekos** – panaudotas branduolinis kuras ar kitos, užterštos radionuklidais arba turinčios jų savo sudėtyje atliekos. Radioaktyviųjų atliekų tvarkymui taikomi griežti saugos reikalavimai, apskaita ir kontrolė. Tokios atliekos turi būti rūšiuojamos, apdorojamos ir vežamos į radioaktyviųjų atliekų sąvartynus arba saugyklas. Susidaro eksploatuojant atomines elektrines, technologijas naudojančias jonizuojančios spinduliuotės šaltinius medicinoje, moksliniuose tyrimuose, pramonėje.

## Klasifikacija
Pagal žmogui ir aplinkai keliamą pavojų radioaktyviosios atliekos yra skirstomos į tris grupes:
* labai mažai radioaktyvias;
* mažai ir vidutiniškai radioaktyvias;
* labai radioaktyvias.

Radioaktyviosios atliekos pagal jose esančių radionuklidų pusėjimo trukmę ir aktyvumą yra skirstomos į:
* trumpaamžes labai mažai radioaktyvias;
* trumpaamžes mažai ir vidutiniškai radioaktyvias;
* panaudotą branduolinį kurą ir kitas ilgaamžes atliekas.

## Saugojimas
Priklausomai nuo skleidžiamos radiacijos radioaktyviosios atliekos turi būti saugojamos pagal specialius reikalavimus. Trumpaamžėms labai mažai radioaktyvioms atliekoms saugojimui naudojami tranšėjiniai kapinynai. Trumpaamžes mažai ir vidutiniškai radioaktyvias medžiagas saugojama paviršiniuose kapinynuose su gelžbetonio rūsiais. Ilgaamžės atliekos ir branduolinis kuras privalo būti saugomas giluminiuose kapinynuose.

## Lietuvoje
Lietuvoje daugiausiai radioaktyviųjų atliekų sukūrė Ignalinos atominė elektrinė. Ją uždarius susiformavo 60 000 m³ labai mažai radioaktyvių atliekų, 100 000 m³ mažai ir vidutiniškai radioaktyvių atliekų, 10 000 m³ ilgaamžių radioaktyviųjų atliekų ir 2 500 t panaudoto branduolinio kuro. Visos nuo Ignalinos atominės elektrinės eksploatavimo pradžios susidariusios radioaktyviosios atliekos saugomos elektrinėje įrengtose saugyklose, o vėliau bus perkeltos į planuojamą giluminį radioaktyviųjų atliekų atliekyną. Dauguma Ignalinos AE atliekų išliks pavojingos apie 300 metų, o branduolinis kuras pavojingu išliks iki milijono metų.

## Šaltiniai
Branduolinis kuras

**Branduolinis kuras** – kuro rūšis, kurį sudaro medžiagos, kurių atomų branduoliai dalijasi veikiami neutronų ir kuriose gali vykti branduolių dalijimosi grandininė reakcija. Branduolinis kuras naudojamas energijai gauti branduoliniame reaktoriuje. Būtina sudėtinė dalis – atomai, kurių branduoliai, veikiami bet kokios energijos neutronų, gali dalytis. Branduoliniui kurui tinka gamtinis urano izotopas 235U ir kai kurie per branduolines reakcijas sukuriami izotopai. Branduolinis kuras paprastai yra medžiagų mišinys, kuriame yra urano 235U ir urano 238 arba torio 232Th. Dalijantis 1 g urano arba plutonio izotopų branduolių, išgaunama apie 22,5 MWh šiluminės energijos. Nenaudotas branduolinis kuras yra beveik neradioaktyvus. Tačiau branduoliniame reaktoriuje kaupiantis dalijimosi skeveldroms ir aktinidams, branduolinis kuras tampa labai radioaktyvus. Panaudotas branduolinis kuras tampa radioaktyviosiomis atliekomis ir keletą metų saugomas bei aušinamas specialiuose vandens baseinuose. Praėjus šiam laikotarpiui ir sumažėjus kuro radioaktyvumui, perdirbamas specialiose gamyklose išskiriant iš jo daliąją medžiagą, kuri gali būti vėl panaudota.

## Branduolinio kuro ciklas
Branduolinio kuro ciklas – urano rūdos transformavimas į branduolinį kurą. Ciklą sudaro šios pakopos:
* urano rūdos iškasimas;
* rūdos koncentravimas (gryno U3O8 išskyrimas)'
* U3O8 konversija į dujinį urano heksafloridą (UF6);
* izotopinis dujinio UF6 įsodrinimas siekiant padidinti skilaus izotopo U235 koncentraciją;
* kuro gamyba (įsodrinto urano florido konversija į urano oksidą UO2, kuro tablečių ir hermetiškų strypų gamyba, jų montavimas į kuro rinkles, kurios jau gali būti įkraunamos į branduolinį reaktorių)
Salantų Lietuvos nepriklausomybės paminklas

**Lietuvos nepriklausomybės dešimtmečio paminklas** yra šiaurės rytinėje Kretingos rajono savivaldybės teritorijos dalyje, Salantų parke, Dariaus ir Girėno gatvėje.

Paminklas trijų pakopų obelisko pavidalo, padarytas iš pjauto, pilkšvai rusvos spalvos, stambaus grūdėtumo granito, pastatytas ant betoninio cokolio. 

Postamentas plokščio stačiakampio pavidalo. Vidurinė pakopa kubo pavidalo, jos priekinėje plokštumoje iškaltas bareljefas su Lietuvos šaulių sąjungos ženklu: skydas su Jogailaičių dvigubu kryžiumi. 

Viršutinė pakopa pailga, siaurėja į viršų. Pagrindinio fasado plokštuma glotniai nušlifuota, joje iškaltas kryžiaus kontūras ir užrašas: „1918-1928 / ŠVĘSDAMI / LIETUVOS / NEPRIKLAUSOMYBĖS / SUKAKTUVES / UGDYKIME VIENYBĖS / IR TAUTOS MEILĖS / JAUSMUS / SALANTAI“.	
					
Paminklo aukštis – 2,65 m.

## Istorija
Paminklas pastatytas ir atidengtas 1928 m. gegužės 15 d. Lietuvos šaulių sąjungos XV (Kretingos) šaulių rinktinės Salantų būrio iniciatyva Lietuvos nepriklausomybės 10-mečiui paminėti. Statybos darbams vadovavo Lietuvos nepriklausomybės 10-mečiui ruošti komiteto Salantų skyriaus valdyba, kurią sudarė šaulių būrio vadas, mokytojas Stasys Majoras, Salantų parapijos klebonas Albertas Novodzelskis, Jedenkutė, O. Serafimas, V. Leilionas ir Juozas Paulauskas.

Vieta parinkta tarp bažnyčios sklypo ir Salantų valsčiaus savivaldybei atitekusio Salantų dvaro parko. Iškilmingai konsekruotas 1930 m. rugsėjo 8 d., minint Vytauto Didžiojo mirties 500-ąsias metines. Ta proga takas, esantis tarp paminklo ir S. Dariaus ir S. Girėno gatvės, buvo pavadintas Vytauto Didžiojo alėja. 

Aplinkui paminklą šauliai pasodino parkelį, kurį pavadino Šaulių sodeliu (žem. sodneliu). 
Sovietmečiu apie 1949–1950 m. paminklas nuverstas,  o Šaulių sodelis prijungtas prie miesto parko. 

Lietuvos Persitvarkymo Sąjūdžio Salantų rėmimo grupės iniciatyva 1988–1989 m. paminklas atstatytas. Dvi jo pakopos autentiškos: viršūnę išsaugojo Gargždelės gyventojas A. Donėla, o vidurinę – salantiškis liaudies meistras Petras Kalenda (ant jos prie savo namo buvo pastatęs Palangos Juzės skulptūrą). Naują postamentą 1989 m. pradžioje padarė „Alkos“ kolūkio Erlėnų pagalbinių verslų cecho darbininkai. Paminklą restauravo akmens meistras Kazimieras Orvidas. 

Paminklas iškilmingai pašventintas 1989 m. vasario 16 d. 
		
## Šaltiniai

## Nuorodos
* Paulius Vaniuchinas. Nepriklausomybės dešimtmečio paminklas Salantuose. – Nuo Skilandžių iki Salantų...
* Paulius Vaniuchinas. Nepriklausomybės dešimtmečio paminklas. – salantiškis.lt